A Bizottság 642/2004/EK rendelete

(2004. április 6.)

a közúti árufuvarozásra vonatkozó statisztikai adatgyűjtésről szóló 1172/98/EK tanácsi rendelettel összhangban összegyűjtött adatokra vonatkozó pontossági követelményekről

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1882/2003/EK európai parlamenti és tanácsi rendelettel [1] módosított, a közúti árufuvarozásra vonatkozó statisztikai adatgyűjtésről szóló, 1998. május 25-i 1172/98/EK tanácsi rendeletre [2] és különösen annak 4. cikkére,

mivel:

(1) Az 1172/98/EK rendelet 4. cikkével összhangban a Bizottság gondoskodik arról, hogy a tagállamok által továbbított statisztikai eredmények megfeleljenek a minimális pontossági szabványoknak, figyelembe véve a tagállamokban végzett közúti fuvarozás szerkezeti jellemzőit.

(2) Az 1172/98/EK rendelet 7. cikke (2) bekezdésével összhangban a tagállamok évenként tájékoztatják az Eurostatot a mintanagyságról, a nem válaszolás arányáról, valamint standard hiba vagy konfidencia-intervallumok formájában a főbb eredmények megbízhatóságáról.

(3) Szükség van a tagállamok által továbbított statisztikai eredmények pontosságára vonatkozó minimális pontossági szabványok szerkezetének és tartalmának meghatározására.

(4) Az e rendeletben előírt intézkedések összhangban vannak a 89/382/EGK, Euratom tanácsi határozattal [3] létrehozott statisztikai programbizottság véleményével,

ELFOGADTA EZT A RENDELETET:

1. cikk

A felmérés időtartama

(1) Ha a tagállamok által az adatok összeállítása során alkalmazott módszerek mintavételi módszereket foglalnak magukban, a felmérésnek valamennyi időszakra ki kell terjednie.

(2) Ha a tagállam felmérésben szerepeltethető, közúti árufuvarozást végző gépjárműállománya 25000 járműnél kisebb, vagy ha a nemzetközi árufuvarozásban részt vevő járműállomány 3000 járműnél kisebb, az egy negyedév során a felmérésben szereplő hetek minimális száma hét.

2. cikk

Standard hibaszázalék

(1) Ha a tagállamok által az adatok összeállítása során alkalmazott módszerek mintavételi módszereket foglalnak magukban, a teljes közúti árufuvarozás és a belföldi közúti árufuvarozás esetében a szállított tonnák, megtett tonnakilométerek és rakottan megtett összes kilométer éves becslésénél a standard hibaszázalék (95 %-os konfidencia-intervallum mellett) nem haladhatja meg a ± 5 %-ot.

(2) Ha a tagállam felmérésben szerepeltethető, közúti árufuvarozást végző gépjárműállománya 25000 járműnél kisebb, illetve ha a nemzetközi árufuvarozásban részt vevő járműállomány 3000 járműnél kisebb, a teljes közúti árufuvarozás és a belföldi közúti árufuvarozás esetében a szállított tonnák, megtett tonnakilométerek és rakottan megtett összes kilométer éves becslésénél a standard hibaszázalék (95 %-os konfidencia-intervallum mellett) nem haladhatja meg a ± 7 %-ot.

3. cikk

Az Eurostatnak továbbított információ

(1) A tagállamok minden negyedévben információt szolgáltatnak az Eurostatnak, lehetővé téve ezáltal a mintanagyságnak, a válaszok arányának és a regiszter minőségének kiszámítását. Ha az elsődleges statisztikai egység a közúti árufuvarozást végző gépjármű, az információt az e rendelet mellékletében található B1 táblázat formátumában kell megadni. Ha az elsődleges statisztikai egység nem a közúti árufuvarozást végző gépjármű, az információt az e rendelet mellékletében található B2 táblázat formátumában kell megadni. A táblázatot az 1172/98/EK rendelet 5. cikke (3) bekezdésében megadott adatok továbbítására megállapított időbeosztás szerint kell rendelkezésre bocsátani.

E cikk alkalmazásában a következő fogalommeghatározásokat kell alkalmazni:

a) "válaszok aránya": az az érték, amelynek nevezője azon mintavételi egységek száma, amelyekre vonatkozóan a kiválasztott piaci szereplőknek kérdőívet küldtek ki, és számlálója azon mintavételi egységek száma, amelyeknek kérdőívet küldtek ki, kivonva ebből azon egységek összesített számát, amelyek visszautasították a részvételt vagy amelyektől semmilyen információ nem érkezett;

b) "a regiszter minősége" az az érték, amelynek nevezője azon mintavételi egységek száma, amelyeknek kérdőívet küldtek ki, kivonva ebből azon egységek összesített számát, amelyek visszautasították a részvételt vagy amelyektől semmilyen információ nem érkezett, és számlálója azon mintavételi egységek száma, amelyeknél a vizsgálat időszaka alatt a gépjárművek használatban voltak, hozzáadva ehhez azon mintavételi egységek számát, amelyeknél a vizsgálat időszaka alatt a gépjárművek nem voltak használatban, de azokat a használatra alkalmas járműállomány részének lehetett tekinteni.

(2) Ha a tagállam által az 1172/98/EK rendeletnek megfelelően szolgáltatott adatoknál a standard hibák százalékos arányát több évre kiszámították, és az Eurostat úgy találta, hogy ezek a standard hibák az említett rendelet 2. cikkében megállapított határokon belül vannak, az Eurostat felmentheti az adott tagállamot azon kötelezettsége alól, hogy negyedévente rendelkezésre bocsássa a B1 vagy a B2 táblázatot.

(3) Amennyiben a (2) bekezdést kell alkalmazni, a tagállamok minden évben az Eurostat rendelkezésére bocsáthatják a válaszadók arányának és a regiszter minőségének kiszámítását lehetővé tevő információt. Az információt az e rendelet mellékletében található B3, illetve B4 táblázat formátumában lehet megadni. A táblázatot az érintett évre vonatkozó utolsó negyedéves megfigyelési időszak végétől számított öt hónapon belül kell benyújtani. Ezenkívül ugyanezen az időn belül a tagállam az Eurostat rendelkezésére bocsátja a teljes közúti árufuvarozás, a belföldi közúti árufuvarozás és az összes nemzetközi közúti árufuvarozás esetében a szállított tonnákra, megtett tonnakilométerekre és a rakottan megtett összes kilométerre vonatkozó becslések standard hibaszázalékának kiszámított értékeit (95 %-os konfidencia-intervallum mellett).

4. cikk

Azon tagállam, amelynek a nemzetközi árufuvarozásban részt vevő és a felmérésben szerepeltethető, közúti árufuvarozást végző gépjárműállománya 1000 járműnél kisebb, mentesül e rendelet alkalmazása alól.

5. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Az 1. cikket 2006. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 6-án.

a Bizottság részéről

Pedro Solbes Mira

a Bizottság tagja

[1] HL L 284., 2003.10.31., 1. o.

[2] HL L 163., 1998.6.6., 1. o.

[3] HL L 181., 1989.6.28., 47. o.

--------------------------------------------------

MELLÉKLET

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------